Uusi Twilight -elokuva on aiheuttanut selittämättömiä tajuttomuuskohtauksia myös Suomessa. Tiistaina kerrottiin, että Yhdysvalloissa elokuvan teatterissa nähneet ovat kärsineet epileptisistä kouristuksista.

Iltalehden tietojen mukaan myös Suomessa on saatu useita sairauskohtauksia kesken Twilight - Aamunkoi -elokuvan näytöstä.

28-vuotias Jukka sai omituisen kohtauksen elokuvan näytöksessä Helsingin Tennispalatsissa. Kohtaus tuli elokuvan alkupuolella.

– Yhtäkkiä tunsin, että vintti pimeni. Havahduin siihen, kun tyttöystäväni ravisteli minua ja kysyi, että onko kaikki kunnossa.

Jukka ei heti tajunnut, missä oikein oli. Havahduttuaan hän oli alkanut hikoilla voimakkaasti.

Tyttöystävän mukaan Jukka oli kohtauksen aikana vapissut ja sätkinyt kummallisesti ja sen jälkeen tuijottanut tyhjyyteen.

– Katsoimme kuitenkin elokuvan loppuun. Vasta jälkeen päin säikähdin, että mitä minulle oikein oli tapahtunut.

Jukka pelästyi kohtausta sen verran, että varasi ajan lääkäriin neurologisiin tutkimuksiin ja pään magneettikuvaukseen.

Kohtaus vetää tajuttomaksi yllättäen

Yksi kohtaus sattui puolestaan Jyväskylän Finnkinossa elokuvan ennakkonäytöksessä.

– Elokuvan puolessavälissä tyttö hyppäsi ylös penkistä ja huusi apua. Teatteriin sytytettiin valot, ja näin kuinka tytön vieressään ollut nuori nainen taipui kaarelle kouristellen, kertoo elokuvaa katsomassa ollut mies.

Kohtauksen saanut nainen meni joksikin aikaa tajuttomaksi. Paikalle kutsuttiin ambulanssi. Naisella ei ollut mitään sairauksia, mistä kohtaus olisi voinut johtua. Tapauksen vuoksi keskeytetty elokuva näytettiin välikohtauksen jälkeen loppuun.

Yhdysvalloissa sairauskohtauksia on raportoitu kohdassa, jossa Bella Swan (Kristen Stewart) synnyttää. Kuvassa välähtelee punaista, valkoista ja mustaa, mikä saattaa asiantuntijoiden mukaan laukaista epileptisen kohtauksen niille alttiissa ihmisessä.

Iltalehden lukija Ville kertoo myös tapauksesta, joka sattui Kokkolassa. Miehen edessä elokuvateatterissa istunut henkilö meni tajuttomaksi kesken Twilight -elokuvaa.